Dunavecse Város Önkormányzatának Képviselő-testülete

243-15/2023.
JEGYZŐKÖNYV

Készült a képviselő-testület 2023. október 11-én /9,30-9,50/ megtartott rendkívüli üléséről

Az ülés helye: Városháza ülésterme
Jelen vannak: 

Vörös Sándor polgármester, Aranyi János Gábor, Kovács Péter, Molnár Gyula és Sándor Zsombor képviselők (5 fő)
Távol maradt (igazoltan):

Kochné Vadászi Borbála alpolgármester
Tóth József képviselő (2 fő)
Tanácskozási joggal jelen van:

Nagy Erzsébet jegyző

Ginál Róbert gazdálkodási csoportvezető

Zavaczki Renáta RenDoDental Kft. ügyvezetője

Dr. Moldován Antal praxis tulajdonos

Dr. Yazdizadeh Aydin fogorvos

Jegyzőkönyvvezető: Marticsné Molnár Szilvia
Vörös Sándor polgármester úr

Tisztelettel köszöntöm a képviselő-testület tagjait. Megállapítom, hogy az ülés határozatképes, így azt megnyitom. A jegyzőkönyvet Aranyi János Gábor képviselő és  Molnár Gyula hitelesítik. Javaslom, hogy a meghívóban szereplő napirendi pontokat tárgyalja meg a testület.

Polgármester úr megkérdezi a képviselő-testület tagjaitól, hogy ki ért egyet a napirendi pontokkal?
A képviselő-testület tagjai 5 igen szavazattal, ellenszavazat nélkül az alábbi határozatot hozták:
143/2023. (X. 11.) Kt. normatív határozata

Napirend elfogadása











H a t á r o z a t

            1./ Fogászati ellátásra vonatkozó előszerződés ismételt megtárgyalása

             2./ Általános iskolák felvételi körzetének megállapításához véleménykérés

A napirendi pontok elfogadása után megkezdődött azok tárgyalása.
1./ Napirend:
      Fogászati ellátásra vonatkozó előszerződés ismételt megtárgyalása 

      Előterjesztő: Vörös Sándor polgármester

      Előterjesztésért felelős: Nagy Erzsébet jegyző

Vörös Sándor polgármester úr

Nagy szeretettel köszöntöm a fogászati ellátásba közreműködő szakembereket. Nagyon várjuk a pillanatot, amikor újra lesz fogászati ellátás. Felkérem Jegyző Asszonyt a napirend ismertetésére.

Nagy Erzsébet jegyző

A tartós helyettesítésre vonatkozó szerződést már elfogadtuk, elindítottuk a működési engedélyt, melyet hétfői nappal meg is kaptuk. A NEAK-al is hétfői nappal tudunk szerződést kötni. A tartós helyettesítés átmeneti dolog, ahhoz, hogy ez véglegessé váljon Dr. Moldován Antal úrnak praxisengedélyt kell szereznie az Országos Kórházi Főigazgatóságtól. Erre vonatkozóan kötnénk az előszerződést. A múlt héten megkaptuk az OKFŐ-nek a vélemény nyilvánítását, mely szerint nem látja akadályát, hogy dr. Moldován Antal úrral szerződést kössünk. Kettő határozati javaslat szerepel az előterjesztésben, egyik arról szól, hogy a testület elfogadja az előszerződést, a másik arról szól, hogy nem fogadja el. Ezt kellene eldönteni. Az OKFŐ véleménye pénteken megérkezett, ezért hoztuk előre a rendkívüli ülés dátumát, hogy minél hamarabb elinduljon az engedélyeztetés. 
Vörös Sándor polgármester úr

Megkérdezem a megjelentekről, hogy mik a terveik? Kettő fogszakorvos fogja ellátni a feladatot, erről is szeretnék pár szót hallani. 

Zavaczki Renáta a RenDoDentál Kft. ügyvezetője

Szeretnénk elindulni 30 órában, ami úgy fog megvalósulni, hogy kedd és csütörtöki napon, illetve szerdai napon iskolafogászattal, ami a szűrésekről fog szólni. Ehhez van kettő orvosunk, mi szeretnénk egy harmadik orvost, egy doktornőt, aki csinálná az iskolai és óvodai fogászatnak az ellátását, nemcsak a szűrését. Így négy napot szeretnénk kitölteni hétfőtől csütörtökig. Ha már a Moldován úr nevére kerül a praxis, akkor szeretnénk a heti 5 napot is meg tudnánk valósítani. 

Nagy Erzsébet jegyző

Arról nem is beszélve, hogy Dunaegyháza is a közel jövőben szeretne a praxishoz tartozni, mert ott sem megoldott az ellátás. 

Zavaczki Renáta a RenDoDentál Kft. ügyvezetője

Igen és akkor már kettő praxisnak minősül, akkor viszont még egy orvost tudnánk felvenni, márt a ráckevei doktornő is jelezte, hogy jönne. Akkor viszont biztos, hogy öt nap is lenne az ellátás. 

Vörös Sándor polgármester úr

Számíthatunk-e olyan ellátásra, amely az alapellátáson túl van?

Zavaczki Renáta a RenDoDentál Kft. ügyvezetője

Szeretnénk a szájsebészetet is felvenni, mert van két szájsebészünk is. Akár bölcsességfog műtétek, akár implantálás. Ahogy megkapjuk az engedélyt indítani fogjuk. Most az a célunk, hogy az általános fogászatot elindítsuk, azt működjön, de a szájsebészetet is szeretnénk belevenni. 

Dr. Moldován Antal praxis tulajdonos

Engem a testület még nem ismer, de én szájsebész is vagyok, implantológiával, csontpótlással is foglalkozom. 

Vörös Sándor polgármester úr

Kérdésem, hogy kell-e fejleszteni a rendelőt? Korábban szóba került, hogy a jelenlegi ügyelet helyére költözne a fogászati ellátás, mivel november 1-vel nem mi látjuk el az ügyeletet. 

Zavaczki Renáta a RenDoDental Kft. ügyvezetője

Az elindulás teljesen jó így, ahogy van, a jövőben viszont lehet, hogy élni fogunk a lehetőséggel. 

Vörös Sándor polgármester úr

Kérdésem, hogy az általános működéshez van-e kérésük?

Zavaczki Renáta a RenDoDental Kft. ügyvezetője

Asszisztensnő jelezte, hogy lassúak a számítógépek, én ezt jeleztem, és ez megoldódott. 

Vörös Sándor polgármester úr

Az anyagban említett kettő orvos honnan fog járni?

Zavaczki Renáta a RenDoDental Kft. ügyvezetője

Budapestről. 

Vörös Sándor polgármester úr

Melyik nap kezdődik meg az ellátás?

Zavaczki Renáta a RenDoDental Kft. ügyvezetője

Jövő hét csütörtökön kezdődik el, a hétfő-kedd-csütörtök fogorvosi ellátás lesz, a szerda napon a gyermekfogászati szűrések.
Vörös Sándor polgármester úr

Megkérdezem a képviselő-testület tagjaitól, hogy ki ért egyet a feladat-ellátási előszerződés jóváhagyásával?
A képviselő-testület tagjai 5 igen szavazattal, ellenszavazat nélkül az alábbi határozatot hozták:

144/2023. (X.11.) Kt.h.

a fogászati alapellátás biztosítása










H a t á r o z a t

Dunavecse Város Önkormányzata Képviselő-testülete (továbbiakban: Képviselő-testület) megtárgyalta a „feladat-ellátási előszerződés jóváhagyása a fogászati alapellátás biztosítására” című előterjesztését és a következő határozatot hozza:

1./ A képviselő-testület úgy határoz, hogy – a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában biztosított jogkörében eljárva – hozzájárul ahhoz, hogy a Dunavecse-Apostag fogorvosi körzet feladatainak ellátását területi ellátási kötelezettséggel Dr. Moldován Antal a RenDoDental Fogászati Korlátolt Felelősségű Társaság (székhelye: 2162 Őrbottyán, Csap utca 31., képviseli: Zavaczki Renáta Zsuzsanna) alkalmazott fogorvosa végezze.
2./A Dunavecse-Apostag fogorvosi körzetet a RenDoDental Fogászati Kft. alkalmazásában álló Dr. Moldován Antal (nyilvántartási száma: 86059) személyesen köteles ellátni.
3./A Képviselő-testület felhatalmazza Vörös Sándor polgármestert a határozat melléklete szerinti feladat-ellátási előszerződés, majd az ez alapján megkötendő végleges feladat-ellátási szerződés aláírására.

4./ A Képviselő-testület felhatalmazza Vörös Sándor polgármestert, hogy az engedélyezési eljárás során esetlegesen felmerülő szükséges módosításokat az előszerződés, illetve a végleges szerződés tekintetében aláírja.

5./ Határidő: azonnal

     Felelős: Vörös Sándor polgármester

6./ Értesülnek:

- Vörös Sándor polgármester

- RenDoDental Kft.

- Dr. Moldován Antal
- Nagy Erzsébet jegyző

- dr. Pándi Ottó intézményvezető

- Ginál Róbert gazdasági vezető

- Irattár

2./ Napirend:
      Általános iskolák felvételi körzetének megállapításához véleménykérés

      Előterjesztő: Vörös Sándor polgármester

      Előterjesztésért felelős: Nagy Erzsébet jegyző

Vörös Sándor polgármester úr

A Nemzeti köznevelésről szóló 2011. évi CXC. Törvény 50. § (8) bekezdése alapján területileg illetékes tankerületi központ az iskolák felvételi körzetének megállapításához beszerzi az érdekelt települési önkormányzatok véleményét. A 2024/2025. tanévre vonatkozó felvételi körzetének tervezetével kapcsolatosan. Ennek megfelelően a Dunavecsei Petőfi Sándor Általános Iskola és a Dunavecsei Református Kollégium felvételi körzete megegyezik a település közigazgatási területével.  Javaslom a határozati javaslat elfogadását.

Megkérdezem a képviselő-testület tagjaitól, hogy ki ért egyet a határozati javaslat elfogadásával?

A képviselő-testület tagjai 5 igen szavazattal, ellenszavazat nélkül az alábbi határozatot hozták:

145/2023. (X.11.) Kt. h.

Általános Iskolai felvételi körzetének

megállapításához véleménykérés

















H a t á r o z a t








          





1./ Dunavecse Város Önkormányzat Képviselő-testülete úgy rendelkezik, hogy a Kiskőrösi Tankerületi Központ által meghatározott, TK/026/00008-52/2023. számon megküldött 2024/2025. tanévre vonatkozó felvételi körzetek tervezetével egyetért. Ennek megfelelően a Dunavecsei Petőfi Sándor Általános Iskola (6087 Dunavecse, Zrínyi u. 6., OM: 027872), és a Dunavecsei Református Kollégium – Óvoda, Általános Iskola, Középiskola és Kollégium (6087 Dunavecse, Zrínyi u. 12., OM: 027873) felvételi körzete megegyezik a település közigazgatási területével. 

2./ Erről értesül:

- Kiskőrösi Tankerületi Központ 6200 Kiskőrös, Petőfi tér 2.

- Nagy Erzsébet jegyző

- Irattár

A rendkívüli nyílt ülésen több napirend nem volt, polgármester úr megköszönte a megjelenést, majd az ülést 950-kor bezárta.

Kmft.


Vörös Sándor 






Nagy Erzsébet

            polgármester






      jegyző




Hitelesítem:
 ……………………….

